A francia borkirály

Tokaj mellől, a mezőzombori Disznókő Rt. Sárga Borházából kaptunk

meghívást, amit éppen akkor újított és épített át Ekler Dezső

építész barátunk. Bordeaux-ból érkezett a francia borkirály, és az ő

fogadásán kellett muzsikáljunk. Kint is voltunk a megadott időpontra

a kilátóban, ahol finom pogácsákkal és borokkal vártuk a díszes

küldöttséget. Meg is érkeztek, és oldott hangulatú beszélgetés, kóstolgatás

vette kezdetét a jó muzsika mellett.

Amikor már sötétedett, megnéztük a pincerendszert, aztán a vendéglő

részbe mentünk vacsorázni. A mi dolgunk az volt, hogy amikor

szóltak, egy-egy tíz-húsz perces blokkot kellett játszani, hogy

fokozzuk a jókedvet.

Éjféltájban arra lettem figyelmes, hogy a borkirály suttogott valamit

a vendéglátó fülébe, és kisvártatva megérkezett egy óriási tálcán

vagy húsz korsó csapolt sör. Jókedvűen húzták meg a korsókat,

mondván, ők bizony nagyon megszomjaztak. Nevettünk is rajtuk, de

persze mi is beszálltunk a buliba, és tényleg jólesett.

 \*

A borkirálynak annyira megtetszett a muzsikánk, hogy meghívott

a Bordeaux-i Bor Világkiállításra, hogy a standjuknál muzsikáljunk.

El is mentünk, és nem hittünk a szemünknek, mert bármikor arra

járt, és hallgatta a muzsikánkat, hatalmas pénzösszegeket gyűrt az

ingünk zsebébe, jelezve, hogy ez neki nagyon tetszik, és bátran költekezzünk.

Itt történt meg az az eset, hogy kis szabadidőnkben elindultunk a

standok között különleges borokat kóstolni. Az egyik standnál egy

szívélyes pincér szolgált ki, és mi különböző fehérborokból kértünk

kóstolót. Persze mi nem köptük ki a bort, mint tették nagyon sokan,

hanem nagy szakértelemmel megvizsgáltuk, és utána lenyeltük. Egy

idő után gondoltam, megkóstolok egy vöröset is. Erre megszólalt a

pincér:

– Na de uram, egy nap fehéret és vöröset is?!

 \*

Szintén itt történt, hogy abban a kastélyban, ahol elszállásoltak minket

– ami szintén a borkirályé volt – nem volt senki, csak mi. Aki odavitt,

megmutatta a pincét, a szebbnél szebb borokat, és kért minket,

ne zavartassuk magunkat, fogyasszunk, amikor kedvünk tartja. Jól

éreztük magunkat, az nem vitás, és egy idő után gondoltam, sétálok

egy kicsit a parkban. Hatalmas terület volt, már sötétben értem

vissza, és mentem a szobámba, ahol Porteleki Zolival voltam elszállásolva.

Zoli korábban mesélte nekem, hogy ő a levegőben repkedő

denevérektől fél a legjobban. Elképzeli, ahogy belerepül a göndör

hajába, és megharapja.

Amikor beléptem a szobánkba, Zoli már aludt az ágyán, én pedig

szépen elhelyezkedtem egy fotelban, nem jött álom még a szememre.

Mit ad Isten, a szobába, a nyitott ablakon át berepült egy denevér,

és szisztematikusan elkezdett körözni, biztosan feltérképezte a

terepet. Olyan sebesen tette mindezt, hogy nagyon megijedtem tőle.

A plafon magasságában kezdte, majd centiről centire jött lejjebb a

körözéssel, már én is lecsúsztam a fotelból a földre, nehogy belém

repüljön. Zoli csak aludt! Amikor a fejétől pár centire volt, elképzeltem,

amit mesélt, és amitől a legjobban félt, és azon gondolkoztam,

hogy felkeltsem-e. De ha felkeltem és meglátja a pár centire a fejétől

köröző denevért, biztosan megáll a szíve. Így fogamat összeszorítva

néztem a fejleményeket, amikor is a denevér az egyik kör után elegánsan

kirepült az ablakon.

Másnap meséltem Zolinak, hitte is, meg nem is, de azért elmondta,

hogy jó, hogy nem ébresztettem fel.